**V урок – Шеста песен – Общочовешки чувства и проблеми в „Илиада”**

**Цели:**

1. Да се осмисли мястото на Шеста песен в контекста на „Илиада”.
2. Да се анализират и интерпретират 2 сцени – на прощаването между Хектор и Андромаха и на Елена и Парис в двореца, като се направят изводи за ролята на контраста.
3. Да се осмисли понятието ретардация и ролята му в класическия героичен епос.

**Задачи:**

1. Да се усвоят знания за епически герой чрез характеристика на Хектор и Парис, да се актуализират знанията за света на войната.
2. Да се анализират конкретни пасажи от песента с оглед затвърждаването и развитието на уменията на учениците за анализ и интерпретация.
3. Да се осмисли Омировата представа за мирния живот на античния човек и отношението му към воинския дълг.
4. Да се илюстрира понятието билатерална композиция, въведено в предходните уроци.

В урока се следват общодидактически принципи за научност, нагледност, достъпност и трайност на обучението. Особено важен е жанрово-тематичният принцип. В конкретния урок учениците получават нови знания за един от основните герои в епоса – Хектор, усвояват понятието ретардация, затвърждават знания за постоянни епитети и разгърнати сравнения като основен характерен белег на епоса. Развиват се рецептивните умения за анализ на художествен текст, както и продуктивните умения за структуриране на изказване, за излагане на убедителна теза и подбор на аргументи.

В хода на урока основно дидактическо средство е текстът, а основните техники на обучение са беседата и попълването на таблици. Учениците се разделят на екипи, които групово попълват таблиците и после определен говорител излага и аргументира наблюденията на екипа.

Работата върху темата започва с въпроси, чрез които се актуализират знанията за епически герой, придобити от предходните часове. Припомнят се основните качества на Ахил, Агамемнон и Терсит. Така се проверява Ядро 3, Стандарт 1, Тема 1 и 2. Като разчитат на придобитите социокултурни компетенции, учениците трябва да откроят следното:

1. Ахил, Агамемнон и Терсит са епически герои.
2. Ахиловият гняв е двигател на сюжета в „Илиада”, той е носителят на стихиен характер, изключително честолюбив, смел, чувствителен.
3. Агамемнон е пример за авторитет, уважаван и властен вожд, готов да брани ранга си, алчен и брутален спрямо нисшестоящите.
4. Терсит е антипод на Ахил, пример за бунтуващия се подчинен.

Урокът продължава с въвеждането на другия основен епически герой в поемата – Хектор.

Очертава се чрез лекция мястото на Шеста песен в цялостната структура на „Илиада”, като учителят акцентира, че срещата между Хектор и Андромаха протича на фона на първата голяма бойна сцена в „Илиада”. Предхожда я двубоят между Парис и Менелай, нарушеното от Атина примирие (IV песен) и сеещите смърт победи на ахейския герой Диомед. На фона на това напрежение Хектор се връща за малко в крепостта.

Чрез въпроси и работа върху художествения текст се анализира и интерпретира VI песен.

* **Защо Хектор се връща в крепостта?**

Разбира, че Атина желае гибелта на Троя, и кара майка си Хекуба с троянските жени да извършат ритуални обреди, за да измолят милост;

Иска да върне изчезналия Парис на бойното поле;

Иска да види семейството си.

* **Къде се среща Хектор с Андромаха?**

Пред Скейските порти

* **Характеризирайте чувствата и поведението на двамата.**

|  |  |
| --- | --- |
| **Хектор** | **Андромаха** |
| „меднохитонния Хектор”, „мъжегубителя” Хектор  „загледан безмълвно в детето”  „грижа голяма”  „Мен ми не дава сърцето, понеже съм свикнал да бъда винаги доблестен, пръв със троянци да влизам във боя”  Усеща края на Троя, отговорност към града и детето  Страхува се за честта на Андромаха, знае, че ще остане робиня и изпитва състрадание и загриженост  Има надежди за невръстния си син, отношението му към него е бащинско  Проявява мъдрост – „… никой от хората свойта съдба не избягва: нито героят, ни слабият…” | „хукнала тя като луда, пристигна на градската крепост: дойката с нея вървеше и носеше в скути детето”  „белоръка, добра Андромаха”  „жена му любима”  „проливайки сълзи”  Разказът за семейството на Андромаха играе роля на ретардация  Хектор й е и брат, и съпруг  „безмълвно за вкъщи често назад се обръщаше, леейки сълзи горещи” |

* **Сравнете Парис и Хектор. Наблюдавайте къде е единият брат и къде – другият, какво е емоционалното им състояние, отношението и на двамата към войната, отношението им към жената.**

**Парис:** той е в женската стая, Хектор го укорява, нарича го „Клетнико!”; Парис се оправдава – „само желаех да бъда самичък със своята мъка”; Елена го подтиква да се върне в боя – „Днес малодушен е Парис, такъв ще остане и после…”; облякъл е прочутите „медни доспехи”; тръгва „…със устрем, уверен в нозете си бързи. Като жребец, във обора запиран на ясли, когато скъса въжето…”

**Хектор:** има чувство за дълг и отговорност : „Ти ме не карай, любезна Елено, да сядам: не мога. Мойто сърце ме припира да браня неспирно троянци: вече те много тъгуват, че аз се отлъчих от боя…”; знае съдбата си, разбира, че боговете вече са решили изхода на битката; спрямо Парис е справедлив : „Никой човек справедлив сред почтените хора твоето дело важно не хули, понеже си храбър, но доброволно ти сам се отпускаш, отбягваш делата”

* **Проследете аргументите на Хектор защо не може да остане настрана от битките.**
* **Как VI песен ни дава представа за социалния порядък в Омировото общество. Как съжителстват светът на войната и светът на мира?**
* **Защо VI песен ни отделя от бойното поле?**

Отговорите на учениците могат да бъдат обобщени от учителя, като вариант на анализ на цялата песен са следните тълкувания:

Хектор и Андромаха се срещат пред Скейските порти. Сцената е изпълнена с драматизъм и топли чувства, изказани с безмълвен жест. Андромаха притичва и пресреща Хектор. Срещата е ненадейна за Андромаха. Тревогата и радостта й избликват в порой от сълзи. Тя иска да задържи по-дълго съпруга си и хваща ръката му. Жестът й е пестелив, но в него тя влага и обич, и нежност, и грижи. Едва тогава тя се обръща към съпруга си свободно, като равен с равен. Сцената е показателна за обществения статут на жената по времето на Омир. Думите й изразяват най-големия й страх – мисълта за гибелта на Хектор. Тя познава лицето на войната, видяла е смъртта на баща си и братята си, причинени от Ахил. Говори за него с обичайните епитети „богоравен”, „бързоног”, „божествен”, без да отрича жестокостта му. Това е в духа на епическата традиция, но можем да видим и уважението към достойния враг, както в Първа песен го изразява Ахил към Хектор.

Нищо добро не очаква Андромаха без Хектор – за нея той е всичко – татко, майка, брат, съпруг. Тя става личност чрез него. Опитва се да запази живота на съпруга си, като му предлага да брани крепостта отвътре. Хектор отклонява предложението. Чувството за чест и достойнство не му позволява да избяга от битката. Славата му го задължава да бъде пръв сред троянци. В това отношение Хектор е типичен епически герой. Той е единствен защитник на Троя, първороден царски син. В него е събрана надеждата на цяла Троя. Всяка проява на страх от негова страна би донесла срам за всички. Дълбоко в душата си Хектор предусеща падането на „Свещената Троя” и искрено страда за обречените. Не допуска, че е възможно да бъде жив, когато това се случи. Твърдо е решен да изпълни воинския си дълг и това предполага саможертвата му. Изборът му е само един – да умре достойно. Най-много го измъчва съдбата на Андромаха. Тя ще бъде робиня, ако Троя падне. Над нея ще тегне нечия принуда. Хектор съзнава, че въпреки днешната си слава, няма да може да й помогне. Именно това го прави трагически герой. Той разбира своята безпомощност и това го тласка по-силно към бойното поле.

Скамандър е най-голямата радост на Хектор. Всички троянци го наричат Астианакс – цар на града. Когато гледа сина си, Хектор забравя всичко друго. Протяга ръце, за да го гушне. Воинът Хектор оставя шлема си, за да може бащата Хектор да целуне детето си. Красива е сцената на воина, издигнал в ръце своя невръстен наследник – желан бъдещ цар.

С гореща молба се обръща Хектор към боговете, от които иска да дарят на сина му мощ, сила и храброст. Мечтае за величие на сина и народа си. За миг забравя войната. Към нея го връща усмивката през сълзи на Андромаха. Хектор я погалва, обзет от жал. Измъчва го противоречието между обзелите го чувства и неотменния обществен дълг. Андромаха разбира съпруга си и се съгласява с него. Лее горестни сълзи, но не го спира. И двамата разбират, че семейното щастие е невъзможно без мир в родината. Хектор окуражава Андромаха. Щом не може да избяга от съдбата си, човек трябва да следва дълга си.

Чрез тази сцена, изпълнена с елегично чувство, Омир въвежда в „Илиада” темата за мирния живот, продължена в XVIII песен. Духовното единство на героите, необичайно за античността, привлекателната сила на мирния живот, доказват дълбокия хуманизъм на Омир.